Με τραύματα στο κεφάλι και στο σώμα νοσηλεύεται στο Στρατιωτικό Νοσοκομείο 401 ο διοικητής της Τροχαίας Αθηνών κ. Γιώργος Διαμαντόπουλος, ο οποίος έπεσε θύμα ξυλοδαρμού από μικρή ομάδα αντιεξουσιαστών στο κέντρο της Αθήνας.

Ο κ. Διαμαντόπουλος περπατούσε στη συμβολή των οδών Πανεπιστημίου και Μπενάκη, μετά το τέλος πορείας αναρχικών και αριστερών οργανώσεων. Ομάδα πέντε ατόμων τον πλησίασε και άρχισε να τον χτυπά στο πρόσωπο και στο σώμα με αποτέλεσμα τον τραυματισμό του. Οι δράστες τον περικύκλωσαν αιφνιδιάζοντάς τόσο τον ίδιο όσο και τον αστυνομικό που τον συνόδευε. Ο κ. Διαμαντόπουλος ήταν ο επικεφαλής αξιωματικός της ΕΛ.ΑΣ. για τη ρύθμιση της κυκλοφορίας στο κέντρο της Αθήνας λόγω των συγκεντρώσεων διαμαρτυρίας. Αστυνομικές πηγές αναφέρουν ότι θα υποβληθεί σε προληπτικές εξετάσεις και εκτός απροόπτου θα πάρει αύριο εξιτήριο.

Μετά την πορεία των αντιεξουσιαστών ακολούθησαν επεισόδια στην περιοχή των Εξαρχείων. Κουκουλοφόροι επιτέθηκαν σε αστυνομικές δυνάμεις που βρίσκονταν στην οδό Πατησίων, άναψαν φωτιές σε κάδους και έστησαν πύρινα οδοφράγματα στην οδό Στουρνάρη. Αυτή την ώρα η ΕΛ.ΑΣ. ενισχύει τις δυνάμεις της στα Εξάρχεια, υπό το φόβο νέων επεισοδίων κατά τη διάρκεια της νύχτας. Το βράδυ του Σαββάτου είχαν ξεσπάσει ξανά επεισόδια στην περιοχή με τους νεαρούς να εκτοξεύουν συνολικά περίπου 100 μολότοφ εναντίον των αστυνομικών δυνάμεων.